google/wiki40b huggingface dataset:
רוץ, דייגו, רוץ!

תקציר העלילה

עלילת הסדרה מתמקדת ביערות הגשם בברזיל בסיפורו של דייגו מרקווז, ילד בן 8 ואחותו בת ה-11 אליסיה. שניהם חובבי טבע ונוהגים לעיתים רבות לסייע לבעלי חיים בסכנה, בעיקר ביערות טרופיים. דייגו הוא בן דודה של דורה מסדרת הטלוויזיה "מגלים עם דורה". חיית המחמד של דייגו הוא גורי היגואר אשר מצטרף אליו לחלק מלהרפתקאותיו (בדומה לבוטס הקוף של דורה אשר גם מצטרף אליה בהרפתקאותיה).
בכל פרק דייגו מבדר את הצופים באמצעות שילוב של שירים באנגלית.

הגרסה העברית ושיר הפתיחה

הגרסה העברית כמו ב'מגלים עם דורה' הייתה ללימוד אנגלית. את שיר הפתיחה מבצע גיורא קנת שהוא מדבב אמריקאי ישראלי שדיבב בסדרה זו כאשר חזר לארץ בסוף 2008.
Favicon

Favicon (קיצור ל-Favorite icon, מילולית: צלמית מועדפים), הוא קובץ המכיל צלמית אחת או יותר, בדרך כלל בגודל 16 על 16 פיקסלים המזוהים עם דף או אתר מסוים ברשת האינטרנט. מעצב אתרי אינטרנט יכול ליצור צלמית שכזו ולהעלות אותה לאתר (או לדף), ודפדפני אינטרנט יעשו בה שימוש. דפדפנים שמספקים תמיכה ל-favicon לרוב מציגים אותו בשורת הכתובות של הדפדפן (ולעיתים קרובות גם בהיסטוריית הגלישה), וליד שם הדף ברשימת הסימניות. דפדפנים שתומכים בממשק מבוסס לשוניות לרוב יציגו את ה-favicon סמוך לכותרת הדף בלשונית, ודפדפנים שמיועדים לאתר מסוים יציגו את ה-favicon כצלמית על שולחן העבודה.

היסטוריה

במרץ 1999, מיקרוסופט שיחררה את אינטרנט אקספלורר 5, שתמך ב-favicon בפעם הראשונה. במקור, ה-favicon היה קובץ בשם favicon.ico שמוקם בתיקיית השורש של אתר האינטרנט. מנגנון ה-favicons של אינטרנט אקספלורר אפשר לכל מי שהוסיף את האתר לסימניות לראות את ה-favicon ליד כתובת האתר בשורת הכתובות. כתוצאה מכך, יכלו בעלי האתרים להעריך כמה משתמשים הוסיפו את האתר שלהם לסימניות לפי כמות הבקשות של קובץ ה-favicon. תופעה זו כבר לא קיימת, מכיוון שכל הדפדפנים המודרניים טוענים את ה-favicon כך שיופיע ליד שורת הכתובות בלי קשר להאם המשתמש הוסיף את האתר לסימניות.

תקינה

ה-favicon תוקנן על ידי World Wide Web Consortium ‏(W3C) במסגרת HTML 4.01, ששוחרר בדצמבר בשנת 1999, ולאחר מכן ב-XHTML 1.0, ששוחרר בינואר בשנת 2000. המימוש התבצע באמצעות תגית link עם מאפיין rel בתוך אזור ה-head של המסמך, שנועדה לציין את שם הקובץ והמיקום שלו. בניגוד לבעבר, הקובץ יכול להיות בכל תיקייה שהיא באתר ובכל סוג תמונה שהוא.
בשנת 2003, פורמט הקובץ .ico נרשם על ידי ה-Internet Assigned Numbers Authority ‏(IANA) תחת MIME type בשם image/vnd.microsoft.icon. באופן אירוני, כאשר השתמשו בפורמט  .ico כדי להציג תמונות (לא כ-favicon), אינטרנט אקספלורר לא יכל להציג את הקבצים שהוגשו בעזרת ה-MIME type הזה. פתרון עוקף עבור אינטרנט אקספלורר היה לשייך קובצי .ico ל-MIME type הלא מתוקנן image/x-icon בשרתי האינטרנט שהגישו את הדפים.

הגבלות וביקורת

עקב הצורך לבדוק תמיד האם הוא קיים, favicon יכול לגרום להאטה בזמן טעינת הדף. הוא גם עלול לגרום ליצירת ערכי 404 מיותרים בתיעוד האירועים של השרת במידה והוא לא קיים.
W3C לא תיקננו את מאפיין ה-rel, כך שישנן מילים נוספות כמו shortcut icon שגם מתקבלות על ידי הדפדפנים.
favicon לעיתים קרובות נערך על ידי התקפות אינטרנט שונות, כמו דיוג או התקפות ציתות לדפי HTTPS. חלק גדול מדפדפני האינטרנט מציגים את ה-favicon במקומות מרכזיים בממשק המשתמש של הדפדפן, כמו בשורת הכתובות, שהם מקומות שגם מאפשרים למשתמש לוודא שמדובר בפרוטוקול תקשורת מאובטח, כמו TLS. על ידי שינוי של ה-favicon לתמונה מוכרת של מנעול המופיעה ליד אתרים מאובטחים בממשק הדפדפן, התוקף יכול לנסות להוליך את המשתמש שולל ולגרום לו לחשוב שמדובר באתר שמשתמש בתקשורת מאובטחת. כלים אוטומטיים להתקפות אדם באמצע כמו SSLStrip יכולים לנצל את התעלול הזה. על מנת להסיר את האיום, חלק מהדפדפנים מציגים את ה-favicon בתוך הלשונית בזמן שהם מציגים את מצב האבטחה של האתר ליד כתובתו.
בסיס הקסדצימלי

ספירה על בסיס הקסדצימלי היא ספירה על בסיס 16. היא משמשת כיום בעיקר בתחום המחשבים, בזכות התאמתה לייצוג תוכנו של זיכרון המחשב. שימושה דומה לבסיס האוקטלי, אבל יש לה יתרון נוסף: שתי ספרות הקסדצימליות הן בדיוק בַּית אחד - יחידה שגודלה 8 סיביות.
בבסיס זה יש 16 ספרות: הספרות מ-0 עד 9 זהות לספרות אלה בבסיס עשרוני, ואת 6 הספרות הבאות מסמנים באותיות מ-A, המייצגת 10 (בבסיס עשרוני), עד F המייצגת 15 (בבסיס עשרוני).
שפות תכנות רבות מאפשרות כתיבה של קבועים הקסדצימליים, שמייצגים לא רק ספרות אלא תווים כלשהם, כגון תווי ASCII. 
השיטות הבאות כולן שיטות תקפות לייצוג מספרים הקסדצימליים:
- רישום הבסיס 16 מתחת למספר – לדוגמה F1B8₁₆ 
- הוספת האות h בסוף המספר. בשיטת ייצוג זו, כאשר המספר מתחיל באות, מוסיפים '0 'מצד שמאל. לדוגמה 0F1B8h (ניתן להוסיף אפסים מצד שמאל בכל מקרה, אבל כאשר המספר מתחיל באות- חייבים להוסיף) 
- הוספת הצירוף 0x בתחילת המספר – לדוגמה 0xF1B8

המרת מספר הקסדצימלי למספר בינארי

כדי להעביר מספר הקסדצימלי למספר בינארי ניתן להפוך כל ספרה הקסדצימלית לארבע הספרות הבינאריות המתאימות לה, ולאחר מכן לכתוב אותן לפי הסדר של המספר ההקסדצימלי.
דוגמה: נתון המספר ההקסדצימלי AF34BD. ניקח כל ספרה הקסדצימלית, ונהפוך אותה למספר בינארי בן 4 ספרות.
A בבסיס 16 שווה ל-1010 בבסיס 2
F בבסיס 16 שווה ל-1111 בבסיס 2
3 בבסיס 16 שווה ל-0011 בבסיס 2
4 בבסיס 16 שווה ל-0100 בבסיס 2
B בבסיס 16 שווה ל-1011 בבסיס 2
D בבסיס 16 שווה ל-1101 בבסיס 2
כעת נכתוב את כל ספרות המספרים הבינאריים לפי הסדר ההקסדצימלי: 101011110011010010111101 (אם הספרה השמאלית ביותר של התוצאה היא 0 יש להשמיטה עד שנגיע למצב בו הספרה השמאלית ביותר היא 1).
קיבלנו שהתוצאה 101011110011010010111101 היא AF34BD בערכים בינאריים.

המרת מספר בינארי למספר הקסדצימלי

כדי להעביר מספר בינארי למספר הקסדצימלי ניתן לחלק את המספר הבינארי לקבוצות של 4 ספרות כל אחת (במידה, ומספר הספרות הבינאריות אינו מתחלק ב-4 כמו מספר בעל 7 ספרות יש להוסיף 0 משמאל למספר כדי להגיע למספר ספרות המתחלק ב-4). לאחר מכן יש להפוך כל 4 ספרות בינאריות מימין לשמאל בספרה ההקסדצימלית המתאימה לה, ולבסוף לכתוב אותן לפי הסדר הבינארי.
דוגמה: נתון המספר הבינארי 110110110
המספר הבינארי בעל 9 ספרות, ולכן יש להצמיד לשמאלו שלושה אפסים כדי להביאו למצב שבו מספר הספרות יתחלק ב-4: 000110110110 
0001 בבסיס 2 שווה ל-1 בבסיס 16
1011 בבסיס 2 שווה ל-B בבסיס 16
0110 בבסיס 2 שווה ל-6 בבסיס 16
כעת נכתוב את כל ספרות המספרים ההקסדצימליים לפי הסדר הבינארי: 1B6 
קיבלנו שהתוצאה 1B6 היא 110110110 בערכים הקסדצימליים.
התכונה הזו, המעבר הפשוט מבינארי להקסדצימלי ולהפך, הוא מה שהופך את השיטה ההקסדצימלית לשימושית בעולם המחשבים. במקום לזכור רצפים של אחדות ואפסים שנמצאים בזיכרון המחשב, יותר קל להכניס ערכים הקסדצימליים והסיכוי לטעות נעשה נמוך יותר.
חגי כנען

ביוגרפיה

כנען נולד בישראל, והוא בנם של ד"ר גבי כנען ופרופ' נורית כנען-קדר. סבו היה הגינקולוג ארווין רבאו. אחיו הצעיר הוא המוזיקאי יונתן כנען. את עבודת הדוקטורט שלו כתב באוניברסיטת ייל (1995). תחומי עיסוקו האקדמיים הם הפילוסופיה של האמנות, אסתטיקה, פילוסופיה של הלשון, אקזיסטנציאליזם ופנומנולוגיה.
בשנת 2005 הצטרף לעצומת אנשי האקדמיה שתמכו בסרבנות לשרת בשטחים.
בשנת 2008 ראה אור ספרו "פנימדיבור: לראות אחרת בעקבות עמנואל לוינס". הספר מאתר זיקה מורכבת ורבת-פנים בין ראייה, הקשבה ואתיקה, וזאת תוך דיאלוג עם הגותו האתית של הפילוסוף היהודי-צרפתי עמנואל לוינס. הספר נדרש גם לשאלת האחריות הכרוכה במבט, ומציג את הרלוונטיות של שאלה זו לתרבות זמננו. הספר תורגם עד כה לאנגלית, וראה אור בהוצאת I.B. Tauris , וכן לצרפתית, בהוצאת Éditions de l'éclat (צר').
משה טיומקין

ביוגרפיה

טיומקין נולד בסטניסלבוב שבפולין ובמלחמת העולם השנייה נשלח עם משפחתו לגטו בוצ'אץ'. בשנת 1942 נערכה אקציה בגטו במהלכה התגלה מקום מחבואם ואימו נרצחה בעוד חייו ניצלו לאחר שמצא מסתור בין גופות. אביו שהה מחוץ לגטו באותה עת וביום למחרת התאחד עמו והצטרף ליחידת פרטיזנים רוסית, עמה שהו עד לשחרור האזור על ידי הצבא האדום ב-1944. טיומקין נקלט במחנה ילדים של "השומר הצעיר" וב-1947 עשה דרכו לארץ ישראל על סיפון אניית המעפילים "אקסודוס". לאחר השבת האנייה לגרמניה עלה בשנית ב-1948.
בשנת 1950 התגייס טיומקין לצה"ל וב-1953 התגייס למשמר הגבול והיה בין מקימי החייל. בעת טבח כפר קאסם, היה סגן מפקד הפלוגה שמחלקה שלה בצעה את הטבח. בעדותו במשפט של מבצעי הטבח היה מהעדים שטענו שהמג"ד מליניקי הורה שלא יהיו פצועים, טען שלאור הפקודות שקיבל היה ברור שיהיו הרוגים רבים וסיפר שהידיעות על הטבח לא עוררו זעזוע כי אנשיו היו בכוננות מלחמה ובמלחמה אנשים רבים נהרגים. כן סיפר ששנתיים קודם לכן הוא עצמו הרג מסתנן ולא נענש על כך. 
ב-31 במאי 1962 פיקד על אבטחת ביצוע גזר דין מוות לאדולף אייכמן. בשנים 1962-1964 היה מפקד פלוגת מג"ב בפרוזדור ירושלים. במלחמת ששת הימים היה סגן מפקד גדוד שהשתתף בכיבוש ג'נין, שכם ורמת הגולן. לאחר המלחמה פיקד על גדוד של מג"ב שפעל משני עברי הקו הירוק באזור השרון ופעלה תקופת מה בעזה. בשנים 1970-1972 שימש כמפקד מרחב התיכון במשמר הגבול והקים את יחידת מג"ב בנמל התעופה בן-גוריון. 
בנובמבר 1972 המשיך טיומקין לשירות במשטרת ישראל והיה מפקד מרחב ירקון. בדצמבר 1975 קיבל הערת אזהרה מהמפכ"ל על ניפוץ פנס קטנוע של עובר אורח במהלך ההפגנות נגד קיסינג'ר של גוש אמונים שלאחריהם עלו טענות רבות על אלימות משטרתית בלתי מוצדקת. בספטמבר 1976 מונה למפקד מחוז תל אביב ובינואר 1977 הועלה לדרגת ניצב. בתקופת שירותו במשטרת ישראל פיקד טיומקין על אירועים שהסעירו את המדינה בתקופה זו כגון: אירוע חוליית המחבלים שהשתלטה על מלון סבוי, ההפגנות ברחוב השומר, פיגוע הדמים בכביש החוף ב-1978, חטיפת הילד אורון ירדן ורציחתו על ידי הרוצח צבי גור וטיפול משותף עם מס הכנסה בלכידת 11 מעלימי המיסים הגדולי בישראל. טיומקין טען שהדרישה הציבורית למלחמה בפשיעה, מצד אחד, ושמירה על זכויות הפרט, מצד שני, לא הולכות ביחד. 
לאחר פרישתו מהמשטרה כיהן כראש אגף ארגון ומינהל בקונצרן "שיכון ובינוי" וכדירקטור בחברות "סולל בונה", "ספרינג ניהול קרן פנסיה", חברות הבת של קבוצת איילון, וכן יו"ר ועדת הביקורת של קופת גמל "שובל" ויו"ר דירקטוריון "מגן זהב" לניהול קרנות פנסיה. בשנים 1997–2003 היה שופט בבית הדין לעבודה כנציג ציבור מטעם המעסיקים. נוסף לכך שימש טיומקין יועץ ליחסי עבודה עבור התאחדות הקבלנים וחבר ועדת העבודה בלשכת התיאום של הארגונים הכלכליים.
בפעילותו הציבורית שימש יו"ר סניף תל אביב, יו"ר מחוז המרכז וחבר ההנהלה הראשית של האגודה למען החייל. בשנת 1998 נבחר למועצת העיר תל אביב-יפו מטעם מפלגת כח לגמלאים. כיום (2009) מכהן כהונה שלישית במועצת העיר ומשמש ראש רשות התחבורה, תנועה וחנייה העירונית. בשנות ה-80 היה יו"ר ההנהלה של אגודת אל סם.
במאי 2012 מונה טיומקין כיושב ראש מועצת המנהלים של "איילון חברה לביטוח".
ביום העצמאות 2014 קיבל טיומקין את אות יקיר העיר תל אביב-יפו על פועלו הרב למען העיר.
טיומקין בעל תואר ראשון בקרימינולוגיה מאוניברסיטת בר-אילן ותואר שני ודוקטורט במנהל עסקים מאוניברסיטת ניופורט, מוסד שאינו מוכר על ידי מחלקת החינוך של ארצות הברית ואינו מוסד מוכר להשכלה גבוהה בישראל.
קלוגה (כדורגל)

היסטוריה

מועדון הכדורגל קלוגה הוקם בשנת 2009 במקום מועדון לוקומוטיב קלוגה שהתקיים משנת 1936 והתמודד לרוב בליגה הסובייטית השנייה ולאחר מכן בליגה המקצוענית. קלוגה הוקמה על בסיס מועדון הקטרגל MiK שהוקם ב-2002 (Футбольная команда «МиК») וב-2006 הקים גם מחלקה לכדורגל אשר עד 2009 התמודדה בליגה החובבנית. MiK זכתה בגביע הליגה החובבנית בשנים 2007, 2008 ובסיום עונת 2009 זכתה באליפות הליגה החובבנית.
לקראת עונת 2010 קבוצת MiK אורגנה מחדש והפכה למועדון הכדורגל "קלוגה", שהוקם בתמיכת עיריית קלוגה ובמימון גזאנרגו בנק. הקבוצה התמודדה בליגת הכדורגל המקצוענית של רוסיה ובהדרכת המאמן אדוארד דיומין סיימה את עונת הבכורה במקום העשירי. את עונת 2011/2012 ─ במקום תשיעי, עונת 2012/13 ─ במקום החמישי ואת עונת 2013/14 — במקום הששי. בעונת 2018/2019 סיימה במקום הששי ובכך שחזרה את הישגה מעונת 2014/2015 שעודנו מהווה להישג השיא שלה בליגה.
הקבוצה התמודדה במשך 10 עונות רצופות בליגה המקצוענית ומתמודדת בקביעות מדי שנה גם בגביע הרוסי בכדורגל, אך לא הצליחה לעבור מעל למשוכת שלב 32 האחרונות.
טלבו

טלבו (Talbot) הייתה חברת רכב צרפתית שהחלה דרכה כחברה בריטית ליבוא מכוניות מצרפת. היא התמזגה בשנות ה-80 עם חברת פיג'ו.

היסטוריה

החברה נוסדה ב-1903 כחברה ליבוא מכוניות מתוצרת Clément-Bayard הצרפתית. מתחילת 1905 החברה יבאה את מכוניותיה תחת השם קלימנט-טלבו (Clément-Talbot). החברה הקימה את מפעלה בלונדון ויצרה חלפים ומכוניות תחת מותג זה. בין השנים 1906-1910 יצרה החברה כ- 50 עד 60 מכוניות בחודש. במשך מלחמת העולם הראשונה נמשך שיתוף הפעולה בין החטיבה הבריטית והצרפתית, אך מ- 1919 השתלטה החטיבה הצרפתית על החברה שהפכה את שמה ל- Talbot-Darracqs. משנת 1916 יצרה החברה מספר דגמים מצליחים ביניהם הטלבו 105 שנבנתה לראשונה ב -1926.
ב-1935 התמוטטה חברת Clément-Talbot, וקבוצת רוטס (Rootes) הבריטית השתלטה עליה. החטיבה הצרפתית נרכשה על ידי אנטוני לאגו ונקראה "טלבו-לאגו" ואילו החטיבה הבריטית נקראה "סאנבים-טלבו", ותחת שם זה יצרה כלי רכב עד להשתלטות של חברת קרייזלר עליה. טלבו-לאגו הצרפתית נרכשה ב-1959 על ידי סימקה. ב-1967 קרייזלר רכשה גם את החטיבה הצרפתית. ייצור המכוניות נמשך תחת השם קרייזלר, והשימוש במותג טלבו הופסק.
בשנת 1978 מכר לי איאקוקה את עסקי המכוניות האירופאיים של קרייזלר לפיג'ו והשם טלבו הוחזר לשימוש על ידיה בעבור דגמי סימקה ורוטס. פיג'ו יצרה מספר דגמים תחת המותג טלבו כגון: ה-טלבו סמבה המבוססת על ה-פיג'ו 104, טלבו טגורה המבוססת על הפורד גרנדה, טלבו סולרה וטלבו הוריזון. ב- 1985 פיג'ו החליפה את הטלבו הוריזון ב פיג'ו 309 שתוכננה במקור כטלבו אריזונה. דגמי טלבו שיוצרו תחת פיג'ו יובאו לישראל בשנות השמונים וזכו להצלחה מתונה, במיוחד הדגם הספורטיבי של הסמבה שאף השתתף במרוצי ראלי.
מיכאילוב

היסטוריה

העיר הוזכרה לראשונה בשנת 1546 יחד עם ערים מבוצרות אחרות בפריפריה של הדוכסות הגדולה של מוסקבה. היא הייתה מיושבת על ידי רובאים, יצרני תותחים ונגרים, שיצרו סלובודות בסביבות העיר. ב-1618, במהלך מלחמת רוסיה-פולין, עמדה מיכאילוב במצור של עשרה ימים על ידי הצבא הפולני. בשנת 1708, העיר הפכה לחלק מפלך מוסקבה של האימפריה הרוסית, ולאחר מכן חלק מפלך ריאזאן.

מעמד מנהלי ועירוני

במסגרת חלוקות המשנה של רוסיה, משמשת מיכאילוב כבירת מחוז משנה מיכאילוב. בחלוקת המשנה, מיכאילוב, יחד עם שישה יישובים כפריים, מסווגת כעיר ברמת חשיבות של מחוז משנה.
עידן שריקי

קריירה

שריקי החל את הקריירה שלו במחלקת הנוער של מכבי עירוני אשדוד והיה שותף להעפלה ההיסטורית שלה לליגה הראשונה בעונת 1997/98. לאחר שסיים את שירותו הצבאי בצה"ל ולא מצא את מקומו בסגל של קבוצת הבוגרים, שיחק בליגה ב' במכבי קריית עקרון. בשנת 2002 עבר בהשאלה למכבי יבנה, וב-2003 חזר לאשדוד.
בחודש יולי 2011 חתם שריקי לשנתיים בקבוצת גורניק זאבז'ה מליגת העל הפולנית, אולם הושאל לאשדוד בטרם שיחק משחק ליגה אחד במדיה, עקב קשיי התאקלמות. ב- 3 ביולי 2012 חתם על חוזה לשלוש עונות במכבי נתניה תחת הדרכתו של טל בנין.
ב-17 בינואר 2013 הושאל שריקי למכבי פתח תקווה מהליגה הלאומית עד לסיום העונה. כבר במשחקו הראשון בקבוצה כבש את שער הבכורה שלו, בניצחון 0-2 בדרבי מול הפועל פתח תקווה. שריקי כבש 10 שערי ליגה בחצי עונה, וסייע למכבי פתח תקווה להעפיל בחזרה לליגת העל.
לקראת עונת 2013/2014 חזר למכבי נתניה, לאחר שירדה לליגת הלאומית, והיה שותף לחזרתה בסיום העונה לליגת העל. 
ב-15 בינואר 2015 חתם בעירוני קריית גת מהליגה הלאומית. 
ב-14 ביוני 2015 חתם בהפועל אשקלון מהליגה הלאומית ובתום העונה עלה איתה לליגת העל כאשר כבש 18 שערים וסיים כמלך השערים של הקבוצה באותה עונה.  
ב-12 ביולי 2016 חתם בבני לוד מהליגה הלאומית. ב-9 בינואר 2017 חתם בהפועל מרמורק מליגה א'.
ב-29 במאי 2018 הוצג כשחקן הפועל אדומים אשדוד מליגה א'.
טכנולוגיית השמה משטחית

טכנולוגיית השמה משטחית (ובאנגלית: "Surface-mount technology" או בקיצור SMT) היא טכנולוגיה להרכבת רכיבים חשמליים על גבי מעגלים מודפסים.
במעגלים מודפסים קיימים משטחים מוליכים ("פדים") אשר אליהם מולחמים הרכיבים החשמליים. הפד מאפשר חיבור פיזי של הרכיב אל המעגל, וחיבור חשמלי של רגלי הרכיב אל המוליכים שבמעגל המודפס. בשיטת ה-SMT הפדים הם משטחים מתכתיים קטנים, ללא חורים, שעליהם מולחם הרכיב החשמלי, באופן הדומה להדבקה על-גבי משטח.
לפני הרכבת הרכיבים החשמליים אל המעגל המודפס, הפדים נמרחים במשחת הלחמה. הרכיבים החשמליים מוזנים למכונת ההרכבה באמצעות "מחסניות", כל סוג רכיב במחסנית נפרדת. מהמחסנית נשלף כל פעם רכיב אחד ומונח במקום המיועד לו במעגל המודפס. לאחר שכל הרכיבים הושמו במקומם, המעגל כולו מוכנס לתנור בו ניתכת משחת ההלחמה (אם על ידי חימום איטי, שלא פוגע במעגל וברכיבים, או על ידי קרניים אינפרה-אדומות). ההתכה גורמת להלחמה של הרכיב אל הלוח המודפס, ולאחריה הרכיב מקובע למעגל.
קתרינה סמרזובה

ביוגרפיה

סמרזובה נולדה בפראג וב-1995 החלה לדגמן.
בתחרות מיס צ'כיה 2002 נבחרה למקום השני.
עקב היותה של הזוכה במקום הראשון במיס צ'כיה אינה דוברת אנגלית היא הלכה לייצג את המדינה בתחרות יופי בינלאומיות.
היא ייצגה את צ'כיה במיס עולם 2002 שנערכה בלונדון.
בטקס בחירת מיס תבל 2003 בפנמה עלתה לשלב עשר המועמדות של חצי הגמר ודורגה במקום השמיני.
אחרי תחרות מיס תבל היא נסעה לעבוד בניו יורק, בעליה של התחרות דונלד טראמפ התרשם ממנה והציעה לה להיות מיוצגת בסוכנות הדוגמנות שלו.
בנוסף היא עבדה כדוגמנית בין היתר במילאנו, היא דגמנה לארמני והשתתפה בגרמניה בתצוגת אופנה של מותג הביגוד הגרמני "Escada".
היא מנהלת אורח חיים צמחוני.
הלמה של בורל-קנטלי

נוסח פורמלי

יהי  מרחב הסתברות, ותהי  סדרה של מאורעות.
נתבונן במאורע הבא, 
.

הלמה הראשונה של בורל-קנטלי

אם מתקיים כי , אז

הלמה השנייה של בורל-קנטלי

נניח כי המאורעות כולם בלתי-תלויים. אם מתקיים כי 
, אז .
נשים לב שמתוך הנחת אי התלות יחד עם התובנה כי המאורע  הוא מאורע זנב, נובע מחוק האפס-אחד של קולמוגורוב כי ההסתברות למאורע זה היא בהכרח 0 או 1. הלמה השנייה של בורל-קנטלי קובעת כי אם הטור הנ"ל מתבדר, הרי שההסתברות למאורע זה היא 0.
הערה: למעשה ניתן להחליש את דרישת אי התלות ולדרוש אי-תלות בזוגות בלבד. כלומר, שכל זוג של מאורעות מתוך האוסף הוא בלתי-תלוי.

הלמה של בורל-קנטלי לסדרה עולה של מאורעות

נניח כי סדרת המאורעות עולה, כלומר . נשים לב כי במקרה זה, . אזי הסתברותו של מאורע זה היא 1, אם ורק אם קיימת סדרה עולה ממש של אינדקסים  שעבורה .

הכרחיות דרישת אי התלות בלמה השנייה

נשים לב כי הלמה השנייה של בורל-קנטלי לא קובעת את הכיוון ההפוך של הלמה הראשונה באופן כללי, אלא מוסיפה את הדרישה שהמאורעות יהיו בלתי-תלויים. ואכן, במקרה בו המאורעות תלויים הטענה אינה נכונה, כפי שמראה הדוגמה הנגדית הבאה.
נתבונן במאורעות  במרחב ההסתברות  עם מידת לבג. מאורעות אלה כמובן תלויים, שכן למשל לכל  מתקיים .
ואכן, למרות שמתקיים , עדיין .
פוליגל

פוליגל הוא מפעל פלסטיק שפעל בעבר באופן עצמאי והיה בבעלות של הקיבוצים רמת השופט ומגידו. כיום פועל המפעל כחלק מפלזית תעשיות.
המפעל הוקם בשנות ה-70, החל בייצור ממשי באוקטובר 1974 ונפתח רשמית בשנת 1975, כאשר רמת השופט החזיקה 70% מהבעלות ומגידו ב-30%. מוצר הפוליגל של המפעל מבוסס על פטנט יפני ששוכלל באיטליה ומפעל פוליגל היה מהראשונים לייצרו בעולם. המפעל נועד לייצר אריזות והיווה המשך למפעל אריזות עץ שכבר היה קיים בקיבוץ רמת השופט. בנוסף לאריזות ייצר המפעל בראשיתו שלטים וצרכי משרד. אחד ממוצרי הדגל של המפעל היה לוחות קוולקס לציפוי חממות, שפותח בשיתוף עם חברת קיו. בשנת 1982 זכה המפעל לתואר יצואן מצטיין. בשנת 1985 החל המפעל לשווק תיקי פוליגל.
כיום המפעל גם מייצא את מוצריו לחו"ל. המפעל מייצר לוחות פלסטיק מפוליקרבונט ופוליפרופילן. כמו כן הוא מייצר סככות וגגות, המשמשים לבניית גגות לאצטדיונים כמו אצטדיון הכדורגל של לוקומוטיב מוסקבה.
בשנת 2010 מכר קיבוץ רמת השופט את חלקו במפעל לקיבוץ גזית
בשימוש עממי, השם פוליגל משמש כשם גנרי ללוחות פוליפרופילן רב שכבתיים המיוצרים על ידי המפעל, בייחוד "קרטון פלסטי" לשימוש משרדי, וליצירת אריזות.
מיכאיל אחמטלי

מיכאיל אחמֶטֶלי (בגאורגית: მიხეილ ახმეტელი;‏ 1895-1963) היה מהגר, איש אקדמיה, מומחה לחקלאות סובייטית ולזמן מה גם ראש מכון מכון ואנזה, מכון מחקר בניהול האס אס שליד המוסד ללימודי ברית המועצות בגרמניה הנאצית.  
אחמטלי נולד בבורג'ומי שבדרום-מרכז גאורגיה, שהייתה באותם ימים חלק מהאימפריה הרוסית (פלך טביליסי של מלכות המשנה של הקווקז). בין השנים 1915-1917, הוא למד באוניברסיטת חרקוב ובשנת 1919, היה בחסות הממשלה המנשביקית של הרפובליקה הדמוקרטית של גאורגיה כאשר המשיך את לימודיו באוניברסיטת ינה. פלישת הצבא האדום לגאורגיה של 1921 מנעה ממנו מלחזור למולדתו, ובשנת 1925 הוא סיים את הדוקטורט באוניברסיטה הגרמנית ושנה לאחר מכן הוא הצטרף למכון המזרח אירופי בברסלאו (כיום ורוצלב, בפולין). 
בשנת 1937 העביר השלטון הנאצי חלק מהמכון סמוך לברלין למכון מחקר בבעלותה, מכון ואנזה; ואחמטלי מונה למנהל המכון החדש. בתחילה הוא היה ביחסי ידידות עם אלפרד רוזנברג והשלטונות ציפו ממנו לספק חוות דעת על הכלכלה הסובייטית. תחת הפסבדונים קונסטנטין מיכאל, הוא כתב ספר על החקלאות הסובייטית ועל הקולקטיביזציה הכפויה. בשנת 1940 הוא הודח מתפקידו. במהלך מלחמת העולם השנייה, הוא שימש כמנהל הוועידה הלאומית הגאורגית שבסיסה היה בברלין, שהתמקדה בגיוס שבויי מלמה גאורגים-סובייטים ממחנות הריכוז הנאציים ללגיון הגאורגי. לאחר המלחמה, התיישב אחמטלי במינכן ועבד כפרופסור באוניברסיטת מינכן. הוא נשאר אופוזיציה לשלטון הסובייטי בגאורגיה ולקח חלק בגוש האומות האנטי בולשביקיות.
מדריך טיולים במערכת החינוך

מדריך טיולים במערכת החינוך הוא מדריך טיולים שהוסמך להדריך טיולים במערכת החינוך בישראל, לאחר שעבר הכשרה וקיבל תעודה מתאימה (תעודת היתר להדרכת טיולים במערכת החינוך, הנקראת בטעות "תו תקן") ממשרד החינוך, תחום של"ח וידיעת הארץ. תעודה זו אינה מקנה למחזיק בה היתר לשמש כמורה דרך למבוגרים, שניתן על ידי משרד התיירות בלבד.
החיוב להכשרה ייעודית ולאחזקת תעודת היתר להדרכת טיולים במערכת החינוך נכנס לתוקפו בשנת 2009. מאז הוענקו למוסדות הכשרה להדרכת טיולים היתרים להעברת קורסים למדריכי טיולים, אשר מקבלים בתום תקופת הכשרה והסמכה לאזור גאוגרפי מסוים, הנמשכת מספר חודשים, תעודת היתר. בנוסף זוכים להכשרה בני ובנות שירות לאומי, מדריכי של"ח ורשות הטבע והגנים בשירות צבאי, בני נוער בשנת שירות לפני גיוס לצה"ל ומדריכים פרטיים מכל רחבי הארץ, בעלי רקעים שונים.
הקבלה למסלול ההכשרה מותנית בתעודת בגרות וכוללת מיון מוקדם של המדריכים וראיון עם מנהל תוכנית ההכשרה. לקבלת התעודה נדרשת עמידה בדרישות אותן הגדיר משרד החינוך, הכוללות קורס מגיש עזרה ראשונה, בוחן ביטחון ובטיחות בטיולים, לימודי מתודולוגיית הדרכה לגילאים שונים, ניווט בשטח והסמכה לשני אזורים גאוגרפיים בארץ ישראל לפחות (הכוללת הכרות עם הגאוגרפיה, גאולוגיה, בוטניקה, זואולוגיה, ארכאולוגיה, היסטוריה ותרבות האזור). אזורי ההסמכה הם: הגולן ועמק החולה; הגליל התחתון והעמקים; השרון ומישור החוף; ירושלים; הר הנגב; הגליל העליון והמערבי; הכרמל כולל מישור חוף הכרמל; שפלת יהודה כולל יהודה ושומרון; מדבר יהודה, ים המלח ובקעת הירדן; הערבה והרי אילת. ההסמכה האזורית נעשית במסגרת מספר ימי סיור והדרכה אינטנסיביים הנקראים "קמפוסים".
אל הציפור

יצירת השיר

לשיר, שנכתב כשנה וחצי מוקדם יותר, היו מספר גרסאות אשר נגנזו על ידי ביאליק עד אשר בחר בגרסה הסופית. בספר "השירים: חיים נחמן ביאליק, המהדורה המלאה והמעודכנת" מצוין כי "לנוסח שפורסם קדמו כמה גרסאות גנוזות, המגלות כי לקראת גיבושו הסופי של השיר הושמטו ממנו ארבעים וארבע שורות, שבהן מציג המשורר את עצמו כיהודי כבד ייסורים, מאריך בקינה ובתלונה ושופך דמעות רבות על הדלות, המצוקה והאסונות שפקדו אותו בצינת החורף [...] זהו שירו הראשון של ביאליק שפורסם בדפוס. קדמו לו לפחות שמונה שירים שנשארו גנוזים במחברותיו של המשורר".
בשנת 1891 נפגש ביאליק לראשונה עם יהושע חנא רבניצקי באודסה. בפגישה זו הציג ביאליק לרבניצקי את שירו "אל הציפור", בתקווה שרבניצקי יפרסמו בבמה הספרותית שלו "פרדס".
רבניצקי היה כבר ידוע כמבקר ספרות מחמיר, בעוד ביאליק היה עדיין צעיר כבן 18, שרבניצקי ראה בו עוד חרזן הבא להתפרסם על חשבון ביטאונו.
רבניצקי הואיל בכל זאת לקרוא את השיר, ולמרות שלא התלהב במיוחד זיהה את הפוטנציאל של מחברו, והחליט להכניס ממש לפני סגירת הביטאון את "אל הציפור" ל"פרדס", אף שבקושי מצא מקום לשיר.
כך, הודות לרבניצקי, זכה ביאליק לראות את שירו המודפס הראשון, ובהמשך שימש "פרדס" בימה לשירים נוספים של ביאליק כגון: "אֶל הָאַגָּדָה", "עַל סַף בֵּית-הַמִּדְרָשׁ" ו"אִגֶּרֶת קְטַנָּה".
ביאליק זכר לרבניצקי חסד זה והכיר לו תודה על מחווה זו. בהקדשה לקובץ שיריו משנת תרס"ח כתב ביאליק לרבניצקי:
ליקר לי מאח י"ח רבניצקי
 בפרדסך צפצפה ציפורי ראשונה
 ומאז ועד הנה החזקת בידי
 עתה צמחה נוצתה וכנפה נכונה
 אהיה כאשר אהיה – ואהבתך עמדי...

לחנים וביצועים

השיר נפוץ בלחנים רבים. לראשונה הוקלט השיר בביצועו של מרדכי רוט בשנת 1934 ללחן של משה מילנר. לחן נוסף נכתב על ידי א"צ אידלסון.
אחד מהלחנים המוכרים ביותר, שבוצע על ידי אמנים שונים כגון נחמה הנדל, אבי טולדנו, אבישי כהן ושי גבסו, הוא לחן עממי של שיר יידי בשם "טיף אין וועלדעלע" ('בעמקי החורש'). ב-2018 הקליטו הדג נחש ביצוע בלחן חדש לשיר.
יחסי ארצות הברית–בוטסואנה

הסיוע האמריקאי לבוטסואנה

ארצות הברית רואה בבוטסואנה פרקליטה של מודל יציבות באפריקה, והיא שותפה חשובה להתפתחות בוטסואנה מאז עצמאותה. חיל השלום האמריקאי חזר לבוטסואנה באוגוסט 2002, תוך התמקדות בתוכניות הקשורות ל-HIV / איידס לאחר שסיים 30 שנות סיוע ממוקד יותר ב-1997. כמו כן, הסוכנות האמריקנית לפיתוח בינלאומי השלימה את השותפות הדו-צדדית עם בוטסואנה ב-1996, לאחר שורת תוכניות מוצלחות תוך שימת דגש על חינוך, הכשרה, יזמות, ניהול סביבתי ובריאות הפוריות. בוטסואנה, לעומת זאת, ממשיכה להועיל יחד עם שכנותיה באזור מיוזמת הסוכנות לדרום אפריקה, שממוקמת כיום בפרטוריה. מועצת השידור הבינלאומית של ארצות הברית (IBB) מפעילה תחנת ממסר מרכזית של קול אמריקה (VOA) בבוטסואנה המשרתת את רוב היבשת האפריקאית.
בשנת 1995 התחיל המרכז לבקרת מחלות (CDC) את פרויקט BOTUSA בשיתוף עם משרד הבריאות של בוטסואנה במטרה לייצר מידע לשיפור מאמצי השליטה בשחפת בבוטסואנה ובמקומות אחרים, לנוכח ההתפשטות של מחלות השחפת ואיידס. במסגרת תוכנית המנהיגות וההשקעה של ממשלת ארצות הברית בשנת 1999, ה-המרכזים לבקרת מחלות ומניעתן, באמצעות פרויקט BOTUSA, ניהלו פרויקטים וסייע לארגונים במאבק נגד מגפת האיידס בבוטסואנה. בוטסואנה היא אחת מ-15 המדינות הממוקדות במסגרת PEPFAR, תוכנית החירום של הנשיא לסיוע באיידס, וקיבלה יותר מ-556 מיליון דולר מאז תחילת התוכנית בינואר 2004 ועד ספטמבר 2011. סיועה של PEPFAR לבוטסואנה, שהסתכם ב-84.4 מיליון דולר בשנת 2011, תורם למניעת איידס וטיפולה.

הסכמים

ביולי 2000, חתמו ממשלות בוטסואנה וארצות הברית חתמו על הסכם  להקמת אקדמיה בינלאומית לאכיפת חוק (ILEA) בגאבורון. האקדמיה, הממומנת בצורה משותפת, מנוהלת ומאוישת על ידי שני העמים, ומספקת הכשרה למשטרה ולפקידי ממשל מכל רחבי אזור הסהרה. הקמפוס הקבוע של האקדמיה, באוטסה שמחוץ לגבורון, נפתח במרץ 2003. למעלה מ-3,000 אנשי מקצוע בתחום אכיפת החוק באפריקה שמדרום לסהרה קיבלו הכשרה מ-ILEA אשר החלה מאז להציע שיעורים בשנת 2001.